Nóg ŉ polisiekaptein doodgeskietArgieffoto: https://pixabay.com Genl.maj. Bheki Langa, waarnemende polisiekommissaris in KwaZulu-Natal, het die koelbloedige moord op ’n polisiekaptein veroordeel. Kol. Thembeka Mbhele, woordvoerder van die polisie, het gesê die voorval het Vrydagaand in Maphumulo plaasgevind. Volgens haar het ŉ onbevestigde aantal verdagtes ŉ ysterwarewinkel binnegegaan en die werknemers van ŉ onbevestigde bedrag kontant beroof. “Daarna is hulle na die naaste supermark en het die winkel deur die agterdeur binnegegaan. Die verdagtes het die polisiebeampte wat ten tyde van die voorval nie aan diens was nie binne die supermark gesien en hom geskiet,” het Mbhele gesê. Die verdagtes het met ŉ wegkommotor van die toneel gevlug. “Die beampte (54) is na die hospitaal geneem, maar het daar aan sy beserings beswyk.” Volgens Langa is ŉ taakspan saamgestel om te verseker dat die verdagtes vasgetrek en vervolg word. “Sulke dade is barbaars en ons sal nie rus voor die skuldiges vasgetrek word nie. Ons diepste medelye aan sy familie en vriende,” het Langa gesê. ŉ Saak van moord en besigheidsroof word ondersoek. Mense met inligting oor die voorval kan die Maphumulo-polisie by 032 481 4400 bel.